אלווין אולין קינג

אלווין אולין קינג (באנגלית: Alvin Olin King; ) היה פוליטיקאי אמריקאי מלואיזיאנה, איש המפלגה הדמוקרטית, שכיהן כחבר הסנאט של לואיזיאנה בשנים 1924–1931 (מתוכן בשלוש השנים האחרונות כנשיאו הזמני), מתוקף תפקידו זה, כאשר סיים סגן המושל פול סיר את כהונתו בתפקיד, הוא היה למחליפו, ומתוקף תפקידו כסגן המושל, כאשר בינואר 1932 התפטר המושל יואי לונג כדי לכהן בסנאט של ארצות הברית, הושבע קינג כמושל לואיזיאנה ה-41 וכיהן בתפקיד עד לתום תקופת כהונתו המתוכננת של לונג במאי אותה שנה.
ראשית חייו
אלווין אולין קינג נולד בעיר ליאוטה  שבמחוז ויצ'יטה שבמערב קנזס (אין לבלבל עם העיר ויצ'יטה שבדרום קנזס), כבנם של ג'ורג' מריט קינג האב ושל אליזבת תומסון "בסי" (לבית סטירלינג) קינג. הוא למד בבית הספר למשפטים של אוניברסיטת טוליין שבלואיזיאנה, ופתח משרד עורכי דין במחוז קאלקאסיו שבדרום-מערב לואיזיאנה.
קריירה פוליטית
קינג הצטרף לשורות המפלגה הדמוקרטית, וב-1924 נבחר לסנאט של לואיזיאנה מטעם מחוז קאלקאסיו. ב-1928 הוא נבחר כנשיא הזמני  של הסנאט.

בנובמבר 1930 נבחר מושל לואיזיאנה המכהן, יואי לונג לסנאט של ארצות הברית מטעם לואיזיאנה. בראשית 1931, הגיש פול סיר , סגן המושל תחת לונג, עתירה להדחתו של לונג על סמך "חוק שאוסר לכהן בשתי משרות במקביל". הוא גם ניסה לשאת שבועה כמושל המדינה במועד שבאופן רגיל היה אמור לונג לפנות את כס המושל. לשניים היו יחסים מרירים עוד מימי ראשית תקופת כהונתם בתפקידיהם.

אף על פי כן, לונג לא התפטר מתפקידו כמושל, שכן לטענתו היו לו עדיין כמה משימות שהוא ביקש להשלים לפני עזיבתו לוושינגטון לצורך השבעתו כסנאטור. בית המשפט העליון של לואיזיאנה דחה את עתירתו של סיר, פסק לטובתו של לונג, וקבע שבניסיונו להישבע אמונים כמושל, הוא למעשה ויתר על תפקידו כסגן המושל.

מתוקף תפקידו כנשיא הזמני של הסנאט, התמנה קינג כסגן המושל, זאת על פי תוכנית מוקדמת לירושת התפקיד, ובראשית 1931 הוא החליף את סיר כסגן המושל. סיר הגיש עתירה נוספת נגד קינג, אך גם זו נדחתה על ידי בית המשפט העליון של לואיזיאנה. בשלב זה הסתיימה הקריירה הפוליטית של סיר, והוא שב לעיסוקו כרופא במחוז איבריה.

לאחר שבסופו של דבר התפטר לונג מתפקידו כמושל בינואר 1932, הושבע קינג כמושל לואיזיאנה ה-41, וכיהן עד לתום תקופת כהונתו המתוכננת של לונג מ-25 בינואר ועד 10 במאי 1932.

במהלך תקופת כהונתו הקצרה כמושל, קידם קינג את צמצום ההוצאות על סלילת כבישים, שכן עקב השפל הגדול נוצרו קשיים לממן אגרות חוב בריבית סבירה. גשר יואי לונג  שבמחוז ג'פרסון היה אז בתהליך בנייתו, והוא הושלם בתקופת כהונתו של המושל הבא אוסקר אלן. בשילוט שבכניסה לגשר נרשם שהוא נבנה בתקופות כהונותיהם של המושלים לונג ואלן, ללא אזכור לקינג.
שנותיו האחרונות
לאחר תום תקופת כהונתו הקצרה כמושל, לא התמודד קינג למשרה ציבורית נוספת. הוא שב לעיסוקו בעריכת דין, ולזמן מה שימש כנשיא לשכת עורכי הדין של לואיזיאנה.

אלווין אולין קינג נפטר בביתו שבלייק צ'ארלס ב-21 בפברואר 1958. הוא נטמן בבית הקברות אורנג' גרוב שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, pp. 583-584

קישורים חיצוניים

 אלווין אולין קינג באתר אגודת המושלים הלאומית 
 אלווין אולין קינג באתר The Political Graveyard 


 קטגוריה:אמריקאים ילידי קנזס
קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי לואיזיאנה
קטגוריה:חברי בית המחוקקים המדינתי של לואיזיאנה
קטגוריה:בוגרי בית הספר למשפטים באוניברסיטת טוליין
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1890
קטגוריה:אמריקאים שנפטרו ב-1958